Document ID: 32014R1169

РЕГЛАМЕНТ ЗА ИЗПЪЛНЕНИЕ (ЕС) № 1169/2014 НА КОМИСИЯТА
от 31 октомври 2014 година
за изменение на Регламент за изпълнение (ЕС) № 416/2014 за откриване и управление на тарифни квоти за внос на някои зърнени храни с произход от Украйна
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 187, букви а) и в) от него,
като има предвид, че:
(1)
С Регламент (ЕС) № 374/2014 на Европейския парламент и на Съвета (2) се предвижда преференциален режим по отношение на митата за внос на някои стоки с произход от Украйна. В съответствие с член 3 от посочения регламент селскостопанските продукти, изброени в приложение III към същия регламент, се допускат за внос в Съюза в рамките на ограниченията на тарифните квоти, определени в посоченото приложение.
(2)
С Регламент за изпълнение (ЕС) № 416/2014 на Комисията (3) бяха открити тарифни квоти за внос на някои зърнени храни с произход от Украйна до 31 октомври 2014 г. и бе уреден начинът на тяхното управление.
(3)
Регламент (ЕС) № 374/2014 бе изменен с Регламент (ЕС) № 1150/2014 на Европейския парламент и на Съвета (4). В изменението се предвижда преди всичко удължаване на срока на прилагане на Регламент (ЕС) № 374/2014 до 31 декември 2015 г. и се определят количествата за квотите за 2015 г.
(4)
Поради това Регламент за изпълнение (ЕС) № 416/2014 следва да бъде съответно изменен.
(5)
Мерките, предвидени в настоящия регламент, са в съответствие със становището на Комитета за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент за изпълнение (ЕС) № 416/2014
Регламент за изпълнение (ЕС) № 416/2014 се изменя, както следва:
1)
В член 1, параграф 1 датата „31 октомври 2014 г.“ се заменя с датата „31 декември 2015 г.“.
2)
В член 2, параграф 1 втората алинея се заменя със следното:
„Заявленията за лицензии за внос се подават до компетентните органи на държавите членки всяка седмица не по-късно от петък, 13 часа брюкселско време. Те се подават най-късно:
а)
за 2014 г. - до петък, 12 декември 2014 г., 13 ч. брюкселско време;
б)
за 2015 г. - до петък, 11 декември 2015 г., 13 ч. брюкселско време.“
3)
Член 3 се заменя със следното:
„Член 3
Валидност на лицензиите за внос
В съответствие с член 22, параграф 2 от Регламент (ЕО) № 376/2008 лицензиите за внос са валидни от деня на тяхното действително издаване до края на втория месец, следващ месеца на издаване. Във всеки случай този срок на валидност изтича съответно най-късно на 31 декември 2014 г. за 2014 г. и най-късно на 31 декември 2015 г. за 2015 г.“
4)
Приложението се заменя с текста в приложението към настоящия регламент.
Член 2
Влизане в сила и прилагане
Настоящият регламент влиза в деня след деня на публикуването му в Официален вестник на Европейския съюз.
Той се прилага, считано от 2 ноември 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 31 октомври 2014 година.

Labels: 3
17
18